**Francišak Kazimiravič Bahuševič** (biel. Франці́шак Казімі́равіч Багушэ́віч; \* 21. marec 1840 Svirany – † 28. apríl 1900 Kušľany) bol bieloruský básnik a prozaik, zakladateľ kritického realizmu v bieloruskej literatúre. Niekedy býva označovaný za otca moderného bieloruského nacionalizmu, či otca bieloruského národného obrodenia. Medzi jeho najvýznamnejšie básnické zbierky patrí Bieloruská píšťala (*Dudka belaruskaja*), či Bieloruský slák (*Smyk belaruski*).

Životopis
---------

Bahuševič sa narodil na území dnešnej Litvy v obci Svirany do rodiny drobnej šľachty a vyrastal v sedliackom prostredí. V roku 1861 dokončil gymnáziu vo Vilniuse a následne odišiel študovať matematiku na univerzitu v Petrohrade. Po študentských nepokojoch bol z univerzity prepustený. Po návrate domov začal učiť na dedinskej škole. V rokoch 1863 – 1864 sa zúčatnil proticárskeho Januárového povstania vedeného Kastuśom Kalinoŭskim, po ktorého porážke sa musel stiahnúť z verejného života a odísť z rodnej krajiny preč. Niekoľko rokov žil na Ukrajine, kde študoval právo a následne dlho pracoval ako advokát a úradník na rôznych miestach. V roku 1884 boli po nástupe cisára Alexandra na trón účastníci Januárového povstania amnestovaní a Bahuševič sa smel vrátiť do rodnej krajiny, kde začal pracovať ako úradník a advokát vo Vilniuse. Zaoberal sa najmä problémami sedliakov a chudobných mestských vrstiev. V tomto období začal aj písať články do časopisov (napr. poľské periodikum Kraj), v ktorých odsudzoval zaostalosť ruského vidieka a vzdelávacieho systému. Pre cenzúru bieloruštiny však vyšli jeho diela v Poľsku, odkiaľ boli prepašované na bieloruské územia. Niektoré jeho diela sa stratili. Po odchode zo zamestnania žil na rodinnom panstve v obci Kušľany, kde aj zomrel. Pochovaný je v Župranoch.

Dielo
-----

Bahuševičský kaštieľ v Kušľanoch
Bahuševič sa venoval najmä výrazne sociálne ladenej poézii, kde zobrazoval výjavy z ruského vidieka po zrušení nevoľníctva 1861. Písal však aj prózu, reflektívne diela a články. Jedným z Bahuševičových motívov je národná otázka. Vo svojich dielach žiadal svojich krajanov, aby neopustili svoje národné jazyky a poukazoval na to, že stará bieloruština bola kedysi úradným jazykom Litovského veľkokniežatstva. Svoje diela písal v latinke, pretože bola medzi čitateľmi viac uznávaná.

Referencie
----------

1. 1 2 3  Bahuševič, Francišak Kazimiravič. In:  *Encyclopaedia Beliana* [online]. Bratislava: Encyklopedický ústav Slovenskej akadémie vied, [cit. 2020-04-11]. Dostupné online. ISBN 978-80-89524-30-3.
2. 1 2  SILITSKI, Vitali; ZAPRUDNIK, Jan. *The A to Z of Belarus*. Lanham, Toronto, Plymouth : Scarecrow Press, 2010. (The A to Z Guide; zv. 221.) ISBN 0810872005. Kapitola Beginnings of the National Cause.
3. 1 2  BAHUŠEVIČ, FRANCIŠAK (1840-1900). In: SILITSKI, Vitali; ZAPRUDNIK, Jan. *The A to Z of Belarus*. Lanham, Toronto, Plymouth : Scarecrow Press, 2010. (The A to Z Guide; zv. 221.) ISBN 0810872005.
4. ↑   *Bahuševič, Francišak Kazimiravič*. [Cit. 2020-04-11].
5. ↑  Jurij Gil. *Franciszak Bahuszevič* [online]. Nasza Gazeta, [cit. 2020-04-11]. Dostupné online.
6. ↑  ALPHABET. In: SILITSKI, Vitali; ZAPRUDNIK, Jan. *The A to Z of Belarus*. Lanham, Toronto, Plymouth : Scarecrow Press, 2010. (The A to Z Guide; zv. 221.) ISBN 0810872005.

Externé odkazy
--------------

* Francisčak Bahuševič na Československej bibliografickej databáze

Autoritné údaje: * GND: 118876171
* ISNI: 0000 0000 5537 633X
* LCCN: n92093100
* NK ČR: js20020805623
* VIAF: 27869394
* WorldCat: lccn-n92093100